b'\n_START_ARTICLE_\nNikolaj Semjonovi\xc4\x8d Leskov\n_START_SECTION_\n\xc5\xbdivljenje\n_START_PARAGRAPH_\nRodil se je uradniku in materi iz ni\xc5\xbejega zemlji\xc5\xa1kega plemstva. Otro\xc5\xa1ka leta je pre\xc5\xbeivel na pode\xc5\xbeelju. Obiskoval je gimnazijo, ki jo je po nekaj letih opustil. Ko je bil star \xc5\xa1estnajst let mu je umrl o\xc4\x8de in dru\xc5\xbeino zapustil v rev\xc5\xa1\xc4\x8dini. Njegovo \xc5\xbeivljenje je mo\xc4\x8dno zaznamovala tetina poroka z Angle\xc5\xbeem Alexandrom Scottom, ki je delal v Kijevu na univerzi. Uradni\xc5\xa1ko delo je za\xc4\x8del v doma\xc4\x8di provinci in se kasneje zaposlil pri stricu v Kijevu. Za\xc4\x8del se je vklju\xc4\x8devati v \xc5\xbeivljenje univerzitetnih krogov. Imel je te\xc5\xbeave zaradi pomankanja formalne izobrazbe, to ga ni odvrnilo od interesov. Zanimal se je predvsem za gospodarska in socialna vpra\xc5\xa1anja. Kot pomemben delavec v stri\xc4\x8devem podjetju je prepotoval skoraj vso Rusijo, ki je takrat spreminjala stoletja veljavne norme in navade, da bi se lahko primerjala z razvitimi dr\xc5\xbeavami. _NEWLINE_Leta 1853 se je poro\xc4\x8dil z Olgo Smirnovo in imel dva otroka. Sina Dimitrija, ki je umrl kmalu po rojstvu in h\xc4\x8der Vero.  Leta 1861 se je preselil v Sankt Peterburg in postal novinar in pisatelj. Z \xc5\xbeeno nista imela uspe\xc5\xa1nega zakona, saj je trpela za du\xc5\xa1evno boleznijo. Leta 1965 se je ponovno poro\xc4\x8dil z vdovelo  Ekaterino Bubnovo, ki je leto pozneje rodila sina Andreja. Leta 1862 je postal tudi urednik \xc4\x8dasopisa Severna \xc4\x8debela (\xd0\xa1\xd0\xb5\xd0\xb2\xd0\xb5\xd1\x80\xd0\xbd\xd0\xb0\xd1\x8f \xd0\xbf\xd1\x87\xd0\xb5\xd0\xbb\xd0\xb0)._NEWLINE_V za\xc4\x8detku ustvarjanja je od leta 1862 do 1869 uporabljal psevdonim M. Stebnitsky (\xd0\x9c. \xd0\xa1\xd1\x82\xd0\xb5\xd0\xb1\xd0\xbd\xd0\xb8\xcc\x81\xd1\x86\xd0\xba\xd0\xb8\xd0\xb9), kasneje pa je ustvarjal tudi pod drugimi psevdonimi._NEWLINE_V Severni \xc4\x8debeli je 30. maja 1862 objavil \xc4\x8dlanek z zahtevo, da vlada imenuje krivce, ki so povzro\xc4\x8dali po\xc5\xbeare. \xc4\x8clanek je bil razgla\xc5\xa1en za ovadbo, saj naj bi \xc5\xa1\xc4\x8duval oblast zoper napredno mladino. Zaradi \xc4\x8dlanka, ki v drugem \xc4\x8dasu ne bi bil relevanten, se je zameril liberalnemu krogu in za\xc4\x8del tesno sodelovati z desni\xc4\x8darskim krogom ter se preselil v tujino._NEWLINE_Zadnjih pet let svojega \xc5\xbeivljenja je oboleval za napadi astme. Njegov grob se nahaja v Sankt Peterburgu na pokopali\xc5\xa1\xc4\x8du Volkovskoye.\n_START_SECTION_\nLiterarno ustvarjanje\n_START_PARAGRAPH_\nLeskovo ustvarjanje del se je za\xc4\x8delo leta 1861 s selitvijo v Sankt Peterburg. Odlo\xc4\x8dil se je da bo postal poklicni pisatelj in novinar. Pred selitvijo je ob\xc4\x8dasno objavljal \xc4\x8dlanke v moskovskih revijah. Leta 1862 za\xc4\x8dne pisati in objavljati kratka prozna dela. V njegovo literarno ustvarjanje vstopajo elementi publicistike. Njegovo prvo dalj\xc5\xa1e delo izide leta 1864 z naslovom Ni kam, ki je satira na takratne nihiliste. V svoji zgodnji literarni karieri je napisal \xc5\xa1tiri dalj\xc5\xa1e romane, ki pa niso prinesli veliko branosti. V romanu Oto\xc4\x8dani se je izogibal temi o politi\xc4\x8dnih razmerah v Rusiji. Roman Na no\xc5\xbe (1871) lahko skupaj z romanom Ni kam \xc5\xa1tejemo v \xc4\x8das antinihilisti\xc4\x8dnih romanov, kakr\xc5\xa1ne sta ustvarjala tudi Turgenjev z romanom O\xc4\x8detje in sinovi (1862) ter Dostojevski. Njegov zadnji roman je bil Soborjani (1872). V njem opisuje \xc5\xbeivljenje ruskega mesteca. Delo je sestavljeno iz ve\xc4\x8d kratkih anekdot, ki na koncu nimajo skupne povezave, zato ga je Leskov opredeljeval kot kroniko. _NEWLINE_Med njegove najbolje prepoznavna kratka dela \xc5\xa1tejemo roman Lady Macbeth iz Mcenska. Zgodba govori o nezvesti \xc5\xbeeni, ki ubije svojega tasta, mo\xc5\xbea in mladega fanta, da bi lahko bila s svojim ljubimcem. Dimitrij \xc5\xa0ostakovi\xc4\x8d je to zgodbo uglasbil in leta 1934 se je pojavila istoimenska opera. Pod bolj znana kratka romana se \xc5\xa1tejeta tudi Zape\xc4\x8dateni angel in Za\xc4\x8darani popotnik. _NEWLINE_V sedemdesetih letih je Leskov za\xc4\x8del objavljati razli\xc4\x8dne zgodbe o pravi\xc4\x8dnih mo\xc5\xa1kih. \xc5\xbdelel je slediti in pokazati ruski ideal skozi literaturo. Leta 1881 izide zgodba Levi\xc4\x8dar v kateri je bogat besedni slog, poln neologizmov, od katerih vsak nosi ne le humor, ampak satiri\xc4\x8dna sporo\xc4\x8dila. V zgodbi se pojavi avtorjevo ustvarjanje z grotesknim, naivnim in preprostim zna\xc4\x8dajem. _NEWLINE_Z \xc5\xbeeljo, da bi bralcem prikazal ideal je Leskov do konca svojega \xc5\xbeivljenja poudarjal bolj didakti\xc4\x8dno stran knji\xc5\xbeevnosti, zato se je tudi za\xc4\x8del zanimati za kr\xc5\xa1\xc4\x8danstvo. Posledica tega je, da imajo njegova pozna dela mo\xc4\x8dnej\xc5\xa1i verski zna\xc4\x8daj od njegovih zgodnjih.'